በካማሺ  ከ10 አመታት  በፊት የተጀመረዉ ሆስፒታል አልተጠናቀቀም
በቤንሻንጉል ጉሙዝ ክልል ካማሺ ከተማ እየተገነባ ያለው የመጀመሪያ ደረጃ ሆስፒታል ግንባታው ከተጀመረ አስር አመታትን ያስቆጠረ ቢሆንም ተጠናቆ አገልግሎት አለመስጠቱን የከተማ ነዋሪዎች ገልጸዋል፡፡ነዋሪዎቹ የግንባታው መዘግየት ከፍተኛ ቅሬታ መፍጠሩን ገልጸው የሆስፒታሉን አገልግሎት ለማግኘት ወደ ግንቢ፣ ነጆ እና ነቀምት በመሄድ ለአላስፈላጊ ወጪ መዳረጋቸውን ለዋልታ ተናግረዋል፡፡የክልሉ ጤና ጥበቃ ቢሮ የነዋሪዎቹ ቅሬታ ተገቢ መሆኑን ገልጸው በአሁኑ ወቅት ግንባታውን እየሰራ ካለው ቦክራ ኮንስትራክሽን ጋር በተገባው ውል መሰረት በ18 ወራት ግንባታውን ለማጠናቀቅ እየተሰራ ነው ብለዋል፡፡ለሆስፒታሉ 60 የሚሆኑ የህክምና ባለሙያዎች እና ድጋፍ ሰጪ ሰራተኞች የተቀጠሩ ቢሆንም ግንባታው ቶሎ ባለመጠናቀቁ በሌሎች የህክምና ተቋማት አገልግሎት እንዲሰጡ ተደርገዋል ነው የተባለው፡፡የጤና ቢሮ ኃላፊዉ አቶ ሀብታሙ ታዬ ለግንባታው አስፈላጊውን ድጋፍ እና ክትትል እያደረጉ መሆናቸውን ገልጸው የግንባታውን ስራ የሚያከናውነው ድርጅት ቶሎ የማያጠናቅቅ ከሆነ አስፈላጊውን ህጋዊ እርምጃ እንወስዳለን ብለዋል፡፡የሆስፒታሉ ግንባታ ሙሉ በሙሉ ተጠናቆ በሚቀጥለው አመት ስራ እንዲጀምር እየተሰራ መሆኑን የገለጹት ኃላፊዉ በአሁኑ ወቅት የግንባታው 98 በመቶ መጠናቀቁን ጠቁመዋል፡፡